khistorydata/jeongjo-sjw-relations huggingface dataset:
정조 19년 · 목
兵曹啓言依傳敎官鎭門聚點尙不狀聞委折發關査問於各道道帥臣處則移牒內以爲行操時試射放例爲狀聞而停操時則軍兵官鎭門聚點形止只報備邊司自是前例故今秋停操時依此擧行云矣軍兵之官門聚點係是團束之意而一道之狀聞諸道之不爲狀聞雖緣前例之各異而其在重戎政之道終涉疏虞其不爲狀聞之各該道帥臣竝從重推考此後雖於官門聚點之時一體狀聞之意令廟堂稟旨分付各道査報齊到而慶尙左兵營尙不報來特敎査問之下如是橋滯誠極駭然請該帥臣李潤謙施以罷職之典允之敎以李潤謙稽滯之罪爲先査問草記
정조 19년 · 강
命東西班新增窠明日開政差出除留數窠待射藝取才擬望
정조 19년 · 목
敎曰政官明日待開門牌招開政東西班新增窠差出而數窠除留來月前後以射藝取才擬望事分付
정조 19년 · 목
敎曰自今夜至初三日夜禁弛禁
정조 19년 · 강
命壯勇營軍物監造將校千圭錫異景基竝加資
정조 19년 · 목
壯勇營啓言本營水操軍物尙多未備以營需用餘經紀物力別定將校使之監董而其中鳥銃弓子別爲措備擧皆精緻監董將板知彀官出身千圭錫敎鍊官折衝異景基首尾經年殫誠效勞今已完備其在激勸之道合有褒奬之擧軍物新備數爻監董將校姓名開錄于後論賞一款請令該曹考例稟處敎以明日回啓下批後錄軍器新備秩藍大緞淸道旗二面黃二廣假金鼓旗二面紅大假神旗一面藍大假神旗一面黃二廣假神旗一面白二廣假神旗一面黑大假神旗一面紅大假大旗一面藍大假大旗一面黃二廣假大旗一面白二廣假大旗一面黑大假大旗一面紅大假高招旗一面藍大假高招旗一面黃二廣假高招旗一面白二廣假高招旗一面黑大假高招旗一面紅大假門旗二面藍大假門旗二面黃二廣徦門旗二面白二廣假門旗二面黑大假門旗二面各色大假角旗八面白二廣假豹尾旗一面紅大假認旗二面藍二廣假認旗一面白二廣假認旗一面藍大假司命旗一面紅大假手旗二面藍大假手旗一面紅二廣假手旗四面藍二廣假手旗四面黃二廣假手旗六面白二廣假手旗四面黑二廣假手旗三面藍禾花紬神旗一面白禾花紬神旗一面藍禾花紬高招旗一面黃禾花紬高招旗一面紅禾花紬認旗一面黃禾花紬認旗二面黑禾花紬認旗一面紅大假令旗二十面紅大假巡視旗十面藍大假令旗六十八面藍大假巡視旗十六面黃綿紬塘報旗六面紅禾花紬旗總旗三面黃禾花紬旗總旗三面黑禾花紬旗總旗三面紅禾花紬隊長旗十面藍禾花紬隊長旗一面黃禾花紬隊長旗十面黑禾花紬隊長旗九面藍綿紬旗總旗三面白綿紬旗總旗三面藍綿紬隊長旗九面白綿紬隊長旗九面靑三升令旗五十面靑三升巡視旗二十四面紅木大旗二面靑木大旗二面黃木大旗二面白木大旗二面黑木大旗二面紅木高招旗二面靑木高招旗二面黃木高招旗二面白木高招旗二面黑木高招旗二面各色旗兩備六件各色旗竹四十四箇令旗頭甲六件筒箇二部六兩弓一張長弓三百九十四張帿弓一百六張校子弓二張信箭三十箇信箭葉二十五面信箭機二坐信箭油兩備二部信箭露兩備二部臣箭小兩備十件令箭一部八箇貫耳箭一部令箭兩備二部尾箭五十箇別體箭十五箇長箭十五箇片箭一部筒兒二箇紅雲紋紗籠四十四件藍雲紋紗籠四十四件鐵籠五十盞鐵籠盞二十九箇紙籠三百四十四箇木小布五部布小布二十八部環刀六百七十二柄提督劍二柄木月刀八柄木雙劍十三柄木劍八柄皮劍五十五柄竹長槍五柄木長槍一柄狼筅五柄步鞭棍二十六柄棍棒一百四柄鳥銃一千柄以上千圭錫監董鳥銃紙甲五十二件火藥八千二百九十二斤鉛丸百萬箇衝竹一千二百八十八箇丸囊一千八百十四箇耳藥筒一千二百十八箇▣鈸一柄紅二廣假號衣一領黃二廣假號衣一領紅木號衣三領黃木號衣八十一領紅木掛子三百十領黑三升挾袖五十一領靑三升掛子五十一領靑木挾袖二領黑木掛子二領黑木挾袖三百十六領靑木掛子二百六十四領苧布挾袖四領布掛子四領靑布挾袖二領黑布掛子二領靑木襦衣十三領藍禾花紬戰帶六百二十九件藍綿紬戰帶四百四十五件靑木戰帶六件油衫八十領黃木周衣二十五領黃木甘吐二十五立汗衫十一件行纏一百二十一件藉足鐵三十部戰笠二百五十六立朱笠六十四立冒緞戰巾二百四十一頂造貝纓一件象毛九百十箇轉羽二十四箇朱杖十四箇棍杖六百二箇水靴子三十七部多彔只二百八十部鉦四坐鑼二坐鼓十四坐細點子二雙啫哱囉八雙喇叭五枝號笛五枝木大角一枝▣鈸一柄鉦鼓鞭三十九箇刁斗一百朶御軍幕三升房帳一部鴉靑木房帳一部豹皮毛帳一部虎皮下排一件屛風二坐黑三升兩傘軍幕一部黑木平軍幕一部布二十幅二十四尺遮日一部布八幅三十尺揮帳四部布七幅二十尺揮帳二部布五幅九尺面帳二部坐鐵二坐布帳竹五十箇橽皮索一百二十巨里軍幕兩備四部油芚二十七部地衣十九浮登每十三立案息二十三坐方席十四立軍物木帒八件草帒二百二十六件馬鐵一千部火繩一千九十五圓車子三輛木燭臺二坐印信筒二坐鐵自乃三巨里鍮斗一坐鍮升一坐馬槽二坐斫刀一柄馬粥桶十坐擔桶一坐搗臼二坐加乃五十七柄執擧二箇串光伊二十柄葉光伊三十五柄鍤子四十五柄小時郞六十一柄斧子五十柄獐足十三箇磨赤十一箇稱子三部弓槍十坐尺量竹一箇綿絲五百二十件麻絲六百四十五件細繩五百六十五件別襄針十四箇三兩黃燭五千五百三十五柄二兩黃燭八千七百八十五柄二兩五錢注燭六百三十八柄二兩注燭一千二十七柄甲馬所用紅氊三立甲馬所用虎皮一令甲馬所用紅木二匹甲馬所用靑木一匹技藝抽栍箇三箇樻十坐軍器修補秩藍綿紬認旗一面黃綿紬認旗一面白綿紬隊長旗一面各色旗竹二百十七箇旗竹鈴十箇旗竹帶鐵三箇筒箇十二部筒箇弓十二張鐵籠一百十二盞鐵籠盞二箇環刀一百四十一柄月刀九柄雙劍一柄旗槍一柄交戰槍一柄挾刀五柄棍棒七柄三枝鉤一箇槍刃三十八箇鳥銃七十五柄紅木號衣二百八十八領靑木號衣九十九領黃木號衣一百七十八領白木號衣七十領黑木號衣六十七領紅木掛子二百九十領靑木挾袖四領黑木掛子四領黑木挾袖一千一百四領靑木掛子一千十四領苧布挾袖十二領苧布掛子十二領靑布挾袖二領黑布掛子二領靑木襦衣九領靑木戰帶二百四十八件油衫七百四十七領行纏七百七十二件戰笠增道里八十箇朱杖七十六箇鉦七坐鼓十坐小長鼓一坐喇叭六枝號笛七枝鉦鼓鞭三十箇御軍幕豹皮毛帳四部黑三升兩傘軍幕八部布三十二幅四十尺遮日一部布七幅二十尺揮帳三部屛風十二坐坐板三十四坐坐鐵二坐鐵末五十七箇軍幕兩備三部油芚五十五部馬鞍三部朱絡一百七十一雙砲貫革三百八十坐水牛皮大砲衣五件軍物木帒六十一件釜子三坐車子二輛膽桶三坐樻一坐以上異景基監董兵曹啓言取考前例則各軍門軍物滿千數監造者皆蒙加資之典今此千圭錫異景基分掌監董之數俱過千數似當依例施以加資之典請上裁敎以依回啓施行
정조 19년 · 강
配時囚金命淳于高靈縣分揀李鼎德勘放柳鎭豊吳在斗
정조 19년 · 목
因柳鎭豊囚單敎以歲除隔日以公罪區別功議勘律先放送後草記○義禁府啓言時囚柳鎭豊功減一等杖九十以公罪收贖放送又啓言時囚金命淳杖一百收贖告身盡行追奪高靈縣流三千里定配而請依例押送配所允之敎以如有功議各減一等又啓言金命淳功減一等杖一百收贖告身盡行追奪徒三年定配又啓言前承旨李鼎德原情以爲渠以去月十八日蒙兵議之除於同月晦日始乃得聞仍卽治發本月初三日登程旋伏奉禮議恩命初八日到忠州則本職已遞自念職名旣解便當退伏悵望京國遂爾還歸如是之際跡涉稽滯罪難容貸云鼎德曾經侍從請議處敎以分揀放送又啓言吳在斗繡啓中四條論列姑勿論心有所溺一條其所納供尤不成說旣有所儲尤物以致晚衙怠政至登於書啓又達於前席繡衣按廉異於道路風傳必有眞知的聞則渠何有一毫自明之端而始以皮不存之說有若初無是事者然又以旣不指的不敢臆見陳暴等語隱映爲辭敢生漫漶掉免之計者情狀極爲痛駭請以此照律勘處敎以更爲捧供草記議處仍爲照律又啓言吳在斗原情以爲四條罪犯繡啓旣甚丁寧則安敢更懷發明之計渠之待罪西邑冒犯在色之戒果自京中率置官衙則繡衣所論實有所據前供中敢以皮不存之說漫漶納招者實合萬死云旣有更爲捧供議處照律之命請待判下擧行敎以以公罪區別功議勘放使之當日還官又啓言吳在斗功減一等杖九十徒二年半定配敎以公罪收贖放送使之當日還官
정조 19년 · 강
黃海監司徐邁修以本道驛站接濟之策論列馳啓
정조 19년 · 목
該監司狀啓以爲兩西驛站接濟之策有具意見狀聞之命矣謹以備局關辭意謄布各該驛撥要收各人意見將欲折衷以聞各驛報來者別無可採其所云云不過請得某樣錢穀請加馬戶結復如此等事當此恩貸靡所不及經費政憂匱竭之時濫請科外區劃決非臣心所敢溯考國朝驛路設始法意則以臣道內言之三驛馹騎見在都數爲二百二十五匹苟能馬皆健實則設使三四勅行一時竝到足可分排何憂於一二勅之流伊迎送每馬戶逐年給復各爲十五結位田之永爲劃給者金郊爲十結麒麟爲七結靑丹爲五結各隨應役之苦歇略有加減之多少而以其最少者言之合位田給復不下爲二十結而所謂買馬復三驛合六百餘結不入此數中至於吏卒亦皆給復有差多爲三四結少不下二結朝家之置郵而劃給若是優厚苟能革去謬規修明舊典使各實其復而食其田則馬之喂養改立卒之契活應役豈有不足之憂而特以吏卒之流習壞了設置之法意復戶則皆預賣而受價無多位田則或賣賭而秋無所收終至驛復五千餘結今爲臣營門歲買永作各庫支放之需本道驛弊之轉痼亦未必不由於此若論大體蘇捄之策則莫如自營門爲先革罷買復之謬例然後驛屬輩預賣復戶位田之習一切嚴禁則日計雖或不足歲計自當有餘而此則別得歲入萬餘金可以給代之資然後方可議到及今猝難變通至如今明年使行勅行時目下捄弊之道不必他求爲先自臣營預貸買馬復錢使之隨闕改立自今爲始濫騎之律給馬之規另加申嚴以蓄馬力而今方留意擧行至若支勅時兩界首裹糧出站曠日等候之弊及其他因勅行添弊之端不過辦得四五百金可以接濟如此小小之節不必仰煩朝家自臣營從長拮据計料直路撥站則本道有十二站每站馬爲五匹卒爲五名而昨年旣蒙加料之惠澤支勅時則每站加立馬二匹卒二名而雇錢三百三十餘兩例自兵營出給則以此足可補用而勅行入我境以後則各營門凡係閑漫公事禁不得專撥加立喂養之資一依元撥馬例各自地方官計給則亦可爲目前一分捄弊之道
정조 19년 · 강
賑廳以宗室子女葬需顧恤數爻別單書入
정조 19년 · 목
別單驪平君㷞安川君烆子婦葬茂林君塘原豊君熙綾昌君橚密林君炓原陽君炅子葬各米一石木二匹錢四兩
정조 19년 · 강
命畿伯專掌畿營門石橋疏築之役
정조 19년 · 목
濬川司啓言因西部都事鄭文綏所懷有令濬川司稟處之命矣石橋處在西部至近之地橋樣自來狹小沙土從以壅閼每當幸行苟然牽補所見之可悶誠如所懷而濬川事目中城內各處川渠橋梁疏鑿修補等節令三軍門分當擧行而已至於城外勿論川渠與橋梁元無分授之事而或値動駕之時每自當部及營繕擧行請今亦依此例令京兆繕工監往復看審從便補築仍令待解凍疏鑿水道俾無更致壅閼之患敎以橋在畿營門前令畿伯此後專掌疏築之役係是部字內所入物力區劃可也
정조 19년 · 강
以朴宗羽爲禮山縣監口傳也
정조 19년 · 목
忠淸監司柳焵狀請禮山縣監見窠令該曹擇差下送敎以今年湖西該邑爲尤甚令該曹拔例口傳擇差待下批當日辭朝仍令給馬下送仍以宗羽批下
정조 19년 · 강
諭京畿監司金文淳待來年臘月更以前掌令張錫㣧所誦經書狀聞
정조 19년 · 목
文淳以前掌令張錫㣧今年誦詩傳一經馳啓敎以更於來年臘月狀聞事回諭
정조 19년 · 강
推有司堂上李時秀仍命問啓
정조 19년 · 목
備局以湖南等三道道臣耗還作錢事捧現告草記命有司堂上推考其委折問啓政院啓言問于有司堂上李時秀處則以爲臣觸事昏謬尋常擧行之事輒皆顚錯屢勤誨飭惶懍靡措而至於三道道臣査事當初只憑道狀混淪草記已極昏錯而再次關飭之後其所報來成册又不區別公私故使司吏往問於三道前道臣處則皆以爲旣自本道査報成册何敢容喙云若欲更爲關問則成命之下擧行稽緩不得不只從成册所報謄呈草記始旣不能詳細知委以致成册之不爲區別終又混同草記自歸於錯謬之科由前由後莫非臣罪云矣敎以査事非大事所可寒心者重臣之汨於弊習道道人人豈皆無甚彼此屢勤筵敎每復全謄書入名以旬宣爲任而無不犯科朝廷之羞恥果何如人數旣多則勢將乍勘旋敍烏在其懲一勵後之意乎且以重臣奉公道理言之區別用處之公私詰問格式之如何可勘者請罪可恕者拔之使命令示信當者知懼然後始可謂粗修有司之責而憚於存拔之際重其開口之難一査再査惟以混淪二字爲究竟法者果當乎否乎觀此對辭遍問前伯云而前伯未必皆在京則亦未免一言之差今此之敎豈但爲現告一事此弊未改後弊可言乎
정조 19년 · 강
以金祖淳爲承旨前望也
정조 19년 · 강
左議政兪彦鎬十六度呈辭賜不允批
정조 19년 · 목
批以以諭以綸已盡挽歸之意愈往愈摯又何求退之勤恐未諭於前言且更申其餘蘊顧今時正屬多事而卿身豈可自私國計空疏仰卿措畵民力困悴要卿救蘇人心之浮淆期卿以鎭安磐泰朝論之携貳勉卿以調劑甘酸十月之雷其殷卿宜盡燮理之責三事之務多滯卿宜思振刷之圖諸大臣之協寅卿宜同德而交濟予寡人之闕失卿宜勤攻而無遺是皆予所望於卿卿亦宜自任如是況胄筵一見之後知卿旣深及台扉重卜之辰倚卿亦重爲有秉執予於卿推以赤心遂成遭逢卿事予至于白首今胡以一時微疾遽有此屢度呈辭始爲卿憂太醫珍劑之絡續更勉卿起備堂承宣之臨存未盡相孚之方予雖自愧有何可去之義卿必欲歸於戲此政何時可以出而仕矣如其難强亦宜臥而治之卿須卽起造朝毋致相持多日所辭宜不允校理李基讓製
정조 19년 · 강
推兵曹參議梁周翊拿處郞廳李燾
정조 19년 · 목
政院啓言兵曹正郞南達孫以藏氷司寒祭大祝今日受香而監軍單子不爲懸註至於受點事體所在誠極駭然請原單改付標當該堂上所當重勘本院無可施之罰何以爲之敎以入直堂上聞是新除之人云推考郞廳拿處
정조 19년 · 강
拿處總府郞廳李仁榮守門將崔命柱等
정조 19년 · 목
政院啓言都總府郞廳來言宣仁門開鑰時鑰匙缺傷不得開門云聞極驚駭招致兵曹郞官使之躬往看審卽速改造以爲開門之地而開鑰事體何等嚴重則不能審愼有此缺傷以致開鑰之不得趁時者事未前有請當該司鑰從重科治守門將及門考進去總府郞廳所當重勘而本院無可施之罰何以爲之允之敎以拿處
정조 19년 · 강
承旨金祖淳上疏辭職賜例批
정조 19년 · 강
判敦寧金履素箚請闕禮之罪賜批
정조 19년 · 목
箚略曰臣狗馬賤疾累朔沈痼見今歲除在夕宮享隔宵百僚咸造於彤庭宸慕將展於新春以臣半年逖違之蹤其所慰戀結而伸義分者惟在於趁起居之班趨駿奔之列而疾隨歲轉心與事違欲强不能依舊跧蟄情忱之缺然卽臣私㦖揆以朝綱咎實難逃乞治曠闕之罪以安賤分批以快復天和知在不日卿其安心俟間簉朝仍命遣史官傳諭
정조 19년 · 강
飭左議政蔡濟恭肅命
정조 19년 · 목
敎曰今聞承宣微稟之言因右相之傳筵敎左相雖已來到朝房而肅拜則難以强力言送政院云而家中之於闕外闕外之於殿庭自有遠近之別如或一分可强則豈可使筵敎歸於食言乎過歲問安爲之然後可以出宮進詣展拜聞此敎則無情勢之大臣設有所愼不過一時升降往來之症暫出膺命似不至難强此意遣承旨傳諭于左議政○敎曰筵敎令承宣錄送且有左相出肅備員然後殿宮以下過歲問安入之之意下敎係是大臣去就不可無文跡該房知悉更令備郞傳諭以存事體
정조 19년 · 강
命前判書李敏輔侍從臣父加資勿論仍命蔭官之曾經六卿及判敦寧者勿拘輔國階著爲例
정조 19년 · 목
吏曹啓言前判書李敏輔明年以年八十當爲加資而若又以侍從臣父抄啓加資則係是一日疊資侍從臣父似當勿論且本資是崇祿加一資當爲輔國而勳戚府院君外未有以蔭仕準此階者臣曹不敢以年八十依定式加資事望筒書入敎以耳目所覩記雖曰無可據之例當從法典所載之文中庶醫譯無得爲輔國載錄則蔭官已經判敦寧者豈可不爲乎古有蔭相無拘於大匡只於輔國咨且未知爲然此後蔭官之曾經六卿且經判敦寧者勿拘於輔國著爲例一人不可疊資則以此以彼一當勿施侍從臣父勿論事依草記施行
정조 19년 · 강
命親行景慕宮正朝祭時兼行春展謁
정조 19년 · 목
敎曰景慕宮正朝祭旣親行依昨年例春展謁自在兼行令該曹知悉
정조 19년 · 강
遞承旨金勉柱以李勉兢代之前望也
정조 19년 · 목
敎曰右副承旨許遞前望單子入之待下批牌招察任
정조 19년 · 강
命京畿水使鄭昌順今日政內移仍差其代
정조 19년 · 목
敎曰今日入耆社者惟此重臣一人云亦豈可經歲於島補京畿水使鄭昌順今日政內移其代今日故差出歲後使之卽爲下去
정조 19년 · 목
以宋翼孝爲校理李翊模爲副校理沈頤之爲景慕宮提調李種徽崔昌敏爲引儀南省老爲造紙別提宋時淵爲活人別提種徽以下竝新增也魚錫齡爲榮川郡守金在明爲麟蹄縣監○因麟蹄縣監望筒敎以湖西稍實邑守令中相換○麟蹄縣監金在明永同縣監李元膺相換以申大尹爲宗簿正玄在默爲忠淸都事李明淵爲應敎○因中樞都事望筒敎以中樞都事兩窠之加設實爲疏通之階梯則以宣傳官擬望者近來提飭之敎果安在乎當該堂上嚴飭望筒勿施○以朴宗甲爲副總管具世勣爲京畿水使申百祿具壽民洪浩源爲五衛將朴基成張顯慶爲訓鍊僉正白思祖金世禎李亂復爲訓鍊判官金聲賛鄭治臣朴東秀金光郁權宅衡金坪閔百勳皮載祺金洛一爲訓鍊主簿張鉉宅爲宣傳官金永勉魏光軫爲中樞都事沈▣沈銓蔡顯五閔百彬尹瀅李鎭國朴良新爲守門將沈公協金鳳九申達夏尹孝達朴泰永爲武兼洪栒南志復沈擇之李東榮慶橚爲部將自百祿至鎭國等二十六人竝新增窠顯慶胤復洛一文臣也顯五百彬前仕最久人收用事承傳也良新公協鳳九達夏栒志復擇之東榮竝復職也孝達泰永橚竝虛司果付職也李潤文爲訓鍊副正李萬五新通也忠州營將柳相亮江原中軍洪采疇相換
정조 19년 · 목
具翼善冠袞龍袍乘輿出永淸門明政門弘化門入逌瞻門至齋室門外降輿入齋室仍詣版位展拜陞詣宮內奉審親押香祝還入齋室
정조 19년 · 강
命前假注書尹致永仍察上注書
정조 19년 · 강
命京外災減自明年依例解分
정조 19년 · 목
宣惠廳啓言昨年三南京畿田結大縮內而貢價外而各樣上下皆減分矣今年穡事湖西則十餘邑外不至失稔兩南京畿不可謂之歉歲請京外災減明年爲始竝依例解分允之
정조 19년 · 강
戶曹以今年內宗室子婚扶助數爻別單書入
정조 19년 · 목
別單原春副守梔子婚安昌君燝子婚各米一石木二疋錢四兩
정조 19년 · 강
京兆獻中外戶口民數
정조 19년 · 목
中部元戶四千八十三戶男一萬六百十口女一萬一千一百六十五口東部元戶七千六百九十二戶男一萬五千九百三十八口女一萬三千三百七十口西部元戶一萬六千九十四戶男三萬三千八百八口女三萬四千九百九十一口南部元戶一萬一百二十三戶男二萬三千五百十五口女二萬三千四百七十五口北部元戶五千八百九十八戶男一萬三千二百十六口女一萬一千四百十三口已上元戶四萬三千八百九十戶男九萬七千八十七口女九萬四千四百十四口京畿元戶十六萬六百二十二戶男三十三萬四千五百二十二口女三十一萬七千八百七十一口黃海道元戶十三萬六千六百二十七戶男三十一萬二百六口女二十六萬六千八百八十五口全羅道元戶三十萬八千二百六十九戶男五十四萬九千七百三十九口女六十一萬二千九百二十口慶尙道元戶三十五萬九千三百十四戶男七十二萬三千三百七十二口女八十五萬三千四百五十七口忠淸道元戶二十一萬九千六百六十八戶男四十二萬六千二百六十一口女四十四萬四千五百九十六口江原道元戶八萬一百二十九戶男十六萬四千四百六十五口女十六萬一千二百七十五口平安道元戶二十九萬七千八百八十九戶男六十三萬四千二百七十三口女六十四萬四千六百八十口咸鏡道元戶十二萬八十四戶男三十三萬一千九百三十五口女三十四萬二百三十七口已上元戶一百六十八萬二千六百二戶男三百四十七萬四千七百七十三口女三百六十四萬一千九百二十一口五部及八道都元戶一百七十二萬六千四百九十二戶男三百五十七萬一千八百六十口女三百七十三萬六千三百三十五口
정조 19년 · 강
統制使李得濟以兵曹都案廳改籍未當限不爲行會馳啓
정조 19년 · 목
該帥臣狀啓以爲兵曹關內本曹都案廳所管水防軍十年改籍來丙辰年當限依事目修正開春卽時報勘云自前改籍之法恒以己年爲頭止於戊年必準十年後改籍卽不易之典以近例觀之丁未冬自該曹發關戊申秋報勘己酉年行用溯考已往竝皆如此而無或進退來頭改籍之限正在己未而今此該曹之關年條相左蓋軍籍修改弊端無限雖以水防軍之每年歲抄磨勘言之外而各該邑各該營內而該曹之該掌該色者之情債例收均爲不些而皆出於民此猶止於當年內代頉者之徵斂而至於十年改籍則無論有無頉名於籍者通同徵斂雖於當限改籍其所爲弊固已矜悶況可不準限而爲之乎此是該曹之不審該吏之操縱當該曹吏依律科治以懲來後之意報于該曹改籍一款不爲行會於列邑鎭敎以自有界限則何以引年知委以致民弊卿曺事極爲駭然嶺南若此則他道可知適値除夕卿則姑不處分
정조 19년 · 강
遣承旨致祭于故領相忠憲公徐命善家
정조 19년 · 목
敎曰日前左相批與別諭有申及者今日豈可虛過乎故領相忠憲公家遣承旨致祭祭文親撰以下矣
정조 19년 · 강
副校理洪秀晚疏陳母病乞遞批許救護
정조 19년 · 강
左議政兪彦鎬十七度呈辭命安心調理
정조 19년 · 강
前持平李敬臣疏陳民弊賜批
정조 19년 · 목
疏略曰臣以遐土枳廢之蹤得蒙湔滌之恩已半年于玆矣一念感惶尋常耿耿臣伏見近年朝家之蠲恤於民者多矣雖在無事之時國用之不敷已可推知況今燕行繼發彼使將至則國家經費人皆慮之今日朝野侈靡之俗乃傷財之大弊源其所矯捄之方固不可容易議到至若銀之爲貨飢不可爲食寒不可爲衣又不如銅鐵之周於鑄造切於器用則雖使吾民不得用一銖半星固無所闕於民生日用之需爲例巷之間佩服之物莫不以是爲尙如刀粧鞍飾簪珥之屬爲無窮之費年年燕行貿取甚艱以至日前使行之發一兩銀價至錢四兩有餘之多猶不得充八包之數其所貿來於燕巿如藥材錦綺之類乃公私之不得不用者而其價倍蓰日漸一日財安得不竭也哉臣請以周禮司巿之職以政令禁物靡之意卽令禁斷國內雜用佩飾之銀只令與錢相準通行爲泉則民之所用銀不如錢國之所儲錢不如銀民間之銀自當盡歸公府如此則下可以除帶牛佩犢之弊上可以爲皮幣珠玉之需者便在目前而自燕貿來物種又當減四之三焉請令有司之臣更加討論潤色以爲同貨斂賖如成周泉府之制焉至於產銀之鄕則常貢之外增價貿取以勸其產之道者亦一權宜之不可已者也又伏念國家還餉之制穀賤則增價而糴穀貴則減價而糶者乃其法意之本也而今不爲然只爲春散秋斂以取其耗者蓋以春穀當貴秋穀當賤故也而年歉則穀之爲貴自秋已甚年豐則穀之爲賤到春猶然穀賤之春則民之受還已非所願穀貴之秋則官之捧還鞭撻是用民之所以怨咨於斂散之除者無異於靑苗之貸民取息今我一國地方亦自闊遠而南北東西土各異宜南稔則北歉峽穰則沿荒未有四方俱有之年亦未有四方俱無之歲古人所謂豐歉流行處處代有者是也臣請以米價之低仰於豐歉者以明其糶糴之術惠於民而益於國者豐年之地則一斛米價爲錢二三兩歉歲之處則一斛米價爲錢七八兩糶之於七八兩之處糴之於二三兩之地則雖或減於糶而增於糴以惠其民猶足以糶之一斛移而爲糴之二斛則審矣南北沿峽皆是國家之儲則亦何必北局於北南滯於南不復視其沿峽之豐歉而以行其糶糴之術哉此劉晏所以見錢流地上者只是明於糶糴之術者也今若以是較之於斂散收耗之制則其所利害之懸損益之判有不待卞該而明矣以彼以此易如反掌只在於我殿下一轉移之間也又伏聞古之兵車出以井地降及後世井田旣廢兵制亦紊如漢之羽林唐之彍騎與農相分更無所寓則下有招募之擾上有豢養之費已不及古昔盛時而至我聖朝受命之初乃有公卿子弟皆令城守之制其爲軍丁之地可謂至嚴矣而法意太峻久難遵守士夫子弟之以詩書爲業者勢不可使之從事於行伍之間則一世之人乃皆以是爲慕雖身閑弓馬手執決拾者初不編伍爲拔跡之地只欲以登第爲立身之階者習而爲俗漸而成風以至今日恬嬉之極則雖遐鄕編戶之賤苟有資產之粗可支吾者雖費百金之賂恥爲一卒之役故吏緣爲奸民皆破產或有不免一隊伍則隣里擯之不與同居骨肉絕之羞與爲類蓋以日後逃故之時必侵其隣族故耳軍丁是執干戈衛社稷之事而人之賤之胡至此極也爲今之計當做古昔兵有所寓之意而今之可據而爲寓者只有式年戶口之籍是也爲籍之時上自公卿下至遐荒氓庶若是讀書之家則必書文字於其籍之上若是業武之家則必書武字於其籍之上其武戶子弟則內而隸於五軍門外而隸於所在營兵必先習其坐作閱其擊刺以觀其才藝智謀足可爲百夫千夫之長而後始以許赴武擧之意爲帖以給以爲拔跡登薦之階而更無從中橫出以入仕路之路則軍丁之役豈復見賤於人者如今日之事也戶之所存軍亦隨之以今日戶口之多復何患軍丁之不足哉假令邑之爲萬戶者雖文勝士多之地其爲文戶者必不過七八百戶而外是者皆當爲武則一戶一丁不亦夥然於克額之數哉臣嘗讀周禮大司馬之職春而振旅夏而苃舍以至中冬之敎大閱則振鐸鳴鐲車趋徒作者皆所以敎師旅而習戰陣者也今我國俗恬於升平逸於無事其爲閫帥於四方者皆不能一擧大閱之事者今已數十年之久則不敎之卒將安所用哉周家文武之餘成康之世豈非其久安長治之時而其所不忘於戰陣之事如上所陳則豈以今日之安而不思所以作車徒而修戰法也又念上項文戶子弟則內則案付四學外則案付鄕校使敎授守令或講而問難或試而較藝必知其人之可用於國而後始以許赴文科之意爲帖以給以爲赴試錄名之符則可以除設場時亂入相蹂之弊可以無坼榜時非才倖得之患矣此法之行不惟可以修軍政且可以爲興學校則此豈非我國家竝用長久之術哉臣又聞農者本也商者末也農旣有稅商豈無征也此古聖王征商之法如周家九賦之中關巿之賦是也今我國家征商之法視古太略故人皆趋末民不務本一人耕之十人聚而食之年雖少登米亦翔貴目今都民艱食之弊職由於抑末之政有所未盡故也今以臣所居之地言之乃北路魚藿所由出之道也一境之中閭里之氓年過十歲纔足以操鞭而驅馬則爭趨海曲貿出魚藿長立道路終年遊食或有從事畎畝食力耕種者則以逸鄙勞以漓笑淳擯而不齒羞與爲伍本末之倒置已極可惋田野將安得闢而風俗將安得淳哉近旣可見遠亦可推臣愚以爲商賈所出之地皆設關門之征以司貨賄之出入而若其貨之不出於關者則擧其貨罰其人如周時之制以此關巿之征替省其地農民一分之賦以示扶抑之意於本末之間則八域含生孰不捨其末而返其本哉批以所陳民弊令廟堂稟處
정조 19년 · 강
以韓光綮爲知義禁姜彛正爲同義禁彛正在外以金尙集爲知義禁竝前望也
정조 19년 · 목
政院啓言義禁府都事來言時囚捧供令次堂擧行事命下而知義禁徐有防赴燕李祖源身病猝重只有李致中一員不得備員開坐云請李祖源牌招敎以赴燕及有實病人許遞前望單子入之待下批牌招開坐以光綮等批下○敎曰當寒滯囚之弊不可不念在外禁堂許遞前望單子入之待下批先開坐後謝恩前望以尙集批下
정조 19년 · 강
命自來年正朝望闕禮儀節添入條件載之行用儀注中啓下後編于同文彙考又以一件錄置譯院拜表儀注準此迎勅書後行禮節次儀注亦預爲備置精謄待牌文出來付之問禮官使彼人無或可否於禮儀
정조 19년 · 목
禮曹啓言來丙辰年正朝望闕禮習儀吉日令日官安圭祥推擇則今十二月二十二日爲吉云請正日擧動則依前例自政院臨時稟旨擧行敎以依所啓施行自來年正朝望闕禮儀節當有添入條件勅行出來若欲取見儀注則尤莫若預爲整備雖非是也表旣各封賀亦當兩行行用儀注中添入啓下後載之同文彙考又以一件錄置譯院以備需索之資拜表日欲爲下敎而時則係是正朝之前姑待之矣拜表儀注亦然卿其幷爲知悉至於勅行出來迎勅書後行禮節次儀注亦當預爲留意備置精謄待牌文出來付之問禮官之行使彼人無或可否於禮儀之間實合事面
정조 19년 · 강
放金吾時囚呂駿永等
정조 19년 · 목
義禁府啓言禁喧郞廳呂駿永原情以爲奉職無狀不能檢飭駕前咫尺至有喧聒驚惶震懍罪合萬殞云曾經侍從請議處敎以附過放送又啓言兵曹佐郞李燾原情以爲以入直該郞監軍單子修整之時不能檢察至有淑問驚惶震懍同知攸措云泛稱遲晚請刑推得情敎以附過放送又啓言都總都事李仁榮守門將崔命柱等原情以爲宣仁門開鑰之時不能照檢有此鑰匙缺傷之擧罪合重勘云仁榮方任都總都事議處命柱泛稱遲晚請刑推得情敎以竝附過放送
정조 19년 · 강
左議政兪彦鎬十八度呈辭命承旨敦諭
정조 19년 · 목
諭曰卿之引入凡幾日矣卿之尋單又幾遭矣敦勉之批旣已罄悉辭遜之意猶復懇摯豈予敬禮之未盡而然歟抑予誠意之不孚而然歟顧今世道朝象靡所底定民憂國計若無津涯而元輔端揆俱以耆耋之年難責筋力之事弘濟之任非卿莫可寡躬之所倚毗者果何如也朝著之所想望者又何如也廟謨之委屬待卿而裁決國綱之解弛待卿而整肅以予如渴之心豈或捨卿以卿體國之誠豈忍棄予設有可去之義此非其時設有難强之症固宜自力況又決退之無義而宿疴之向復者乎予之所以起卿於多年遜荒之餘者亶出於委任仰成之意則一朝許副理所必無上下相持悶國體之損傷時日漸久愧予誠之淺薄玆遣喉舌之臣更敷心腎之諭卿其亟斷來章竢間簉朝庸副予日夕凝佇之至意承旨林濟遠製○敎曰敦諭政院旣撰進右副承旨卽爲往傳
정조 19년 · 강
召見京幾監司金文淳廣州留守徐有隣于便殿
정조 19년 · 강
命廣州肆覲站撥將褒貶自該府擧行
정조 19년 · 목
京幾監司金文淳啓言廣州肆覲站撥將今秋冬等褒貶旣已分司之後依華城例自該府擧行恐合事宜從之
정조 19년 · 강
飭廣州留守徐有隣條陳府弊於狀本以聞
정조 19년 · 목
敎曰保障重地百弊蝟集民之懸罄餉亦枵然令番出鎭之擧豈但爲省宂汰繁正爲一方蘇殘捄瘼趁令更張之時若不爲別般便民峙餉之政眞所謂地利不如人和留守姑令在京登筵條陳後下去矣今日入侍以情地之難安終不出擧條而聞其所欲陳之槪略毛髮絲毫無非弊瘼旣聞之後豈可一刻因循以阻府民來蘇之望乎還營後須以狀啓一一條列登聞事令廟堂嚴飭行會若復不爲則大非爲民勤詢之本意竝以此意行會
정조 19년 · 강
承旨任希存以左議政兪彦鎬附奏書啓
정조 19년 · 목
書啓以爲臣敬奉聖諭馳往傳諭于南部鑄字洞左議政兪彦鎬所住處則以爲銀臺之臣臨宣聖諭首尾二百五十有餘言所以慰諭而責勉之者諄複鄭重夐越尋常有非如臣無似所敢承當者臣伏地莊誦驚惶感激有淚被面益不省措躬之所也第臣病狀曾於疏單之籲略暴其一二而目今症形無減有加實非時月之內所可望其獲蘇者苟使臣有一分可强之勢則前後恩諭之下豈敢不思所以仰承德意之萬一哉倘蒙慈覆之天曲加哀憐俾得缷却重負一意寬調則庶幾少延殘喘卒承生成之澤區區至願惟此而已云矣
정조 19년 · 강
命吏曹判書沈煥之給由參議宋煥箕許遞仍飭各司磨勘殿最內外閣貶坐亦令限內爲之以黃昇源爲吏曹參判尹行恁爲參議竝前望也
정조 19년 · 목
敎曰考績當自政曹當爲備員且以禮待山林之道言之考績前使之上來亦近文具吏曹在外參議許遞與參判前望單子入之旬前連値齋日過獵享後則依近例屬司貶坐勿拘齋日爲之事分付吏判聞有實病姑爲給由所帶衙門旬後考績而內閣提學俱備內外閣貶坐亦於限內爲之直閣待敎中順有一員然後可以磨勘云則更令微稟各司貶坐亦令吏兵曹嚴飭○吏曹參判黃昇源參議尹行恁批下於前望
정조 19년 · 강
遞承旨洪義榮林濟遠以趙鎮寬申耆李肇源洪鳳周爲承旨鳳周尋遞以李益運代之鎮寬等竝前望也鳳周添書也
정조 19년 · 목
敎曰左承旨右承旨聞有實旁許遞仍命入前望又敎曰新除授承旨待下批牌招察任以鎮寬等批下政院以鳳周年限已過時在南平地啓稟許遞又以益運批下於前望
정조 19년 · 강
以趙尙鎮爲刑曹參判前望也
정조 19년 · 목
敎曰貶坐當前刑曹參判前望單子入之待開門牌招察任
정조 19년 · 강
分遣承旨于社稷宗廟永禧殿景慕宮奉審摘奸
정조 19년 · 목
獵享大祭在明也○敎曰禮房承旨馳詣宗廟永禧殿景慕宮奉審摘奸以來社稷則都承旨以獻官進去與進去史官眼同奉審摘奸後以啓
정조 19년 · 강
左議政兪彦鎬十九度呈辭命安心調理
정조 19년 · 강
遞承旨李益運以李鼎德代之前望也
정조 19년 · 목
益運不爲仕進政院啓請牌招敎以聞有實病許遞前望單子入之待下批牌招察任
정조 19년 · 강
給德源府燒戶恤典
정조 19년 · 목
咸鏡監司趙宗鉉以德源府民家失火四十六戶燒燼馳啓敎以當寒失所甚爲矜悶各別顧力目斯速奠接殘戶如有未納之還蕩滌事分付
정조 19년 · 강
命京畿兩西沿路驛站蘇捄之策令廟堂關問各該道臣稟處
정조 19년 · 목
敎曰今番兩使行兩西驛馬撥馬之罷頓姑捨是明年使行勅行又當專責於兩西則其所接濟之策必有別般講究別般區處然後可以蘇捄此意廟堂先爲知悉仍又關問兩西道臣各以意見論理狀聞後稟處畿邑直路亦爲準此事分付
정조 19년 · 강
製下忠武公李舜臣致祭文命統制使李得濟致祭于統營忠烈祠執事官及營屬校卒等分試射放施賞仍命分賜新印忠武全書于毅愍公李億祺及故忠臣鄭運家運祀孫令湖南道臣訪問以聞
정조 19년 · 목
敎曰昨有嶺宰辭陛者新印忠武公全書於其行齎往俾藏統營忠烈祠夜又明燭諦閱感其人之忠孝起曠想於百載咨嗟噓唏坐度深更不覺鷄旣鳴矣書成後致祭曾有下敎而祭於家矣祭於墓矣今宜祭於其祠院祠院之中統營忠烈祠爲忠武績庸最著之地令統帥卜日致祭祭文製下齎去守宰爲執事官其餘以附近守宰差定庭列與祭品竝依祭文中條列擧行而禮成後執事官及營屬校卒等令帥臣分試射放校卒二中以下卽爲分等施賞後狀聞餘則別單啓聞事下諭于統制使又以全書一件給毅愍公李億祺家招其孫完川君李明奎使之親受因此思之靈巖故忠臣鄭運之忠烈觀於對忠武之問與自誓之劍銘已知其卓絕且況偉績大節何等澟澟常以爲只表毅愍之烈不及鄭運之忠此特俗習徒知勢閥所坐寧不慨歎其家亦頒一件其祀孫訪問狀聞事下諭湖南伯
정조 19년 · 강
命行首宣傳官擇差以外方有地處出身積薪之類搜訪越薦
정조 19년 · 목
敎曰政官牌招開政判堂則勿爲出牌薦月行首不可不擇差行首宣傳官今日政以畏朝令惜身名者差出外方有地處出身積薪之類各別搜訪越薦如是下敎之後萬一沙珠相混當該行首宣傳官當施重律以此嚴飭
정조 19년 · 강
左議政兪彦鎬二十度呈辭命安心調理
정조 19년 · 강
吏曹參判黃昇源上疏引義賜批仍命更爲牌招
정조 19년 · 목
疏略曰向來政席做錯固所自取相臣以公體論罷者臣不敢深引而若其伊日光景則實是前後居銓者所未有之遭罹也旣被勿行政之斥而至於章皇屛退則更以何顏靦然叨冒於佐銓之席哉夫人臣去就有關廉防而苟然冒進則其爲羞辱朝廷大矣若臣之固守株執迷不知變非敢求全於一身竊恐玷累於搢紳大夫伏乞亟令永刊臣見帶之銜重勘臣瀆擾之罪批以旣知其吏言之錯傳則卿之情勢何異水流雲空勿辭行公○昇源違召敎以批下更爲牌招
정조 19년 · 강
吏曹參議尹行恁疏陳母病辭職賜例批
정조 19년 · 강
命吏曹參判黃昇源問啓尋命嚴飭開政
정조 19년 · 목
昇源再違召敎曰處義惟義是視當耳則鐵甕猶脆過矣則一番違傲亦關臣分未知事實之時不欲强迫旣聞其相反抑何故敢若是乎從重推考更卽牌招斯速開政昇源又違召命問啓政院啓言問于黃昇源處則以爲吏言雖不敢謂之實傳因此事端旣經無前之擧措則更以銓官自處晏然赴政不但有靦面目竊恐羞辱朝廷冒萬死屢犯違逋致煩問啓之命惶懍震慄不知所對云矣敎以旣知其不然則又云以有靦如許義理甚典所載此問啓爲先勿施嚴飭開政
정조 19년 · 강
推吏曹判書沈煥之命歲抄單子改修以入
정조 19년 · 목
承旨申耆啓言今番歲抄中前司諫吳鼎源無端見漏事甚未安請當該吏曹堂上推考原單子使之改修正以入從之
정조 19년 · 강
刑曹以前判書李聖圭捉去刑吏事査實以啓命草記勿施更捧直招于捉去下隸以聞
정조 19년 · 목
該曹啓言依傳敎前判書李聖圭使喚下隸及本曹當該書吏等處嚴加査實則書吏所告以爲初果被捉而去中路驅迫僅得圖免而歸翌日下隸又爲直人於郞官入直房前招出故與之進去則以拘留人放送之意分付以送云下隸二人所告以爲渠等果因官員分付招去書吏而已元無捉去之事云勿論招去與捉去法曹吏胥之因訟事私自招呼者已傷事體而至於捉去一款下隸則雖極發明該吏則旣告實狀中路驅迫直入官前皆出於下隸操縱之習當自臣曹懲治而大抵近來法司不尊紀綱不嚴士夫家之因詞訟禁亂等事招呼該吏侵責恐喝至於悍僕豪隸驅迫捽曳便成痼弊此已萬萬寒心而至若軍門之强覓執頉結縛捉去之弊比比有之日前訓將事果如郞官所奏其時屢次往復於該將臣末乃以放送曹吏懲治營校爲言故臣曹亦不更較而各軍門侵責之弊蓋亦如此矣請自今以後凡係詞訟及禁亂等事毋論私門衙門無得招呼侵責之意成事目禁斷如有更犯者自臣曹隨現草記從重論勘各軍門結縛捉去之習亦爲一體嚴禁敎以身旣犯科隸又頑拒紀綱所在可謂兩罪俱發名以法曹不能捧直招乎此草記勿施捧直招然後更爲草記
정조 19년 · 강
禁推前主簿李漢喬
정조 19년 · 목
今朔朔書無緣不書也
정조 19년 · 강
旌江界孝女金召史兄弟之門
정조 19년 · 목
平安監司金載瓉狀啓以爲江界府渰死人李召史三母女實蹟詳探狀聞事命下故知委於該府矣卽接該府使李仁秀牒呈則金女兄弟卽平南鎭民金莫孫之女也長年十八次年十五其母李召史見行人履氷將溺急往救之氷陷又溺二女同在江岸長女蹈氷先赴將援其母氷畔齊陷母女胥溺次女又爲跳入左扶母右執兄要爲全活一時俱渰竟至竝命代氷極屍則三母女握手鼎坐而死不但面報之據實多士擧狀一辭無異云今此金女兄弟之捨生救母已是特卓之行而二女抱母死亦不捨情界已極傷惻殊蹟不容湮沒敎以金女三母女事無愧古之曹娥特使地方官就其閭而旌之曰孝女之門事回諭止
정조 19년 · 강
全羅監司徐鼎修以靈巖羅州兩邑濟州移轉穀畢裝發馳啓
정조 19년 · 목
狀啓以爲濟州移轉穀靈巖郡皮牟一千石今十一月二十四日發送于候風所羅州牧皮牟八百五十石租七百五十石令十一月二十五日二十八日連次發送于候風所移轉各穀五千石今已畢裝發海神祭自都會官康津縣設壇於南塘浦濟洋峯今十一月二十八日虔誠設行
정조 19년 · 강
罷承旨李鼎德職令該府拿處仍飭在外侍從稽慢之習
정조 19년 · 목
敎曰嶺人非別人且況人非隱德職非旌招則凡有除命挨過數日要待在外之變通至於今番李鼎德之稽緩駭然極矣同副承旨李鼎德爲先罷職令該府拿問處之此後此習各別嚴飭事令該曹分付侍從所在諸道
정조 19년 · 강
左議政兪彦鎬二十一度呈辭命安心調理
정조 19년 · 목
朴吉源爲修撰鄭來百爲副修撰閔台爀爲兵曹參判
정조 19년 · 강
命行首宣傳官吳毅常改差以別軍職中擇擬其代仍飭宣薦不公之弊
정조 19년 · 목
敎曰宣薦看作渠輩行下物件事甚痛駭名以別軍職者勿預薦事至於定式而更思在渠輩適中占便先自今薦其例除之已經薦坐之新除行首改差以別軍職中惜身名有將來者更爲擬入此而一或不謹擧行近者不叶遠人齎鬱則當該行首嚴棍於帳前充軍於塞外斷不可已以此嚴飭
정조 19년 · 강
永春縣監李相璜疏陳邑弊賜批命還餉軍政事令道伯條列馳聞仍許可興站船之目本縣改槊者特許退限
정조 19년 · 목
疏略曰本縣弊瘼之前後登徹者已有道啓繡單而臣又佩符是縣受命之日便自憧憧於心者卽在於安接流民一事旣而上官廣詢民情安接流民猶屬第二件事舊居民人疲頓遑遑實有朝夕不自安之意前此接道守土之臣所嘗晨夜殫慮者不得不以安接流民爲先務故凡有流民之還接者則必曰火田不征烟尹無役至於按例民斂之逐戶排表者一切許減五年爲限彼流民者間多聞風還集矣旣還集者固已作安閒自在之民矣惟是舊居民人絕可矜愍凡有徵斂彼新接者俱不與焉則勢將專責於舊民而所謂舊居民人卽不過六百餘戶就其中査拔鰥寡孤獨廢病諸戶則所餘僅四百餘戶至於按例民斂者則雖以今年言之恰爲一千五六百兩錢此蓋乙亥以前二千九百戶之役身以是責徵於伊來一千三百戶之民而其民猶且不支況以一千三百戶之所不能承當者責之於四百戶民則其勢尤當如何也然此皆按例排戶不可不斂者抑或有關係營縣者則亦可以往復道臣商議通變而若其尤不可使民支堪者其弊有二一曰還穀虛逋本縣倉簿總計爲一萬三千二百八十石零而虛留之入於前道臣査啓暗行御史別單者有前縣監李明誠振貸六百八十石零吏奴鄕逋一千七百二十石零防役補民廳貸六百五十石零壬癸以來流絕未捧一千八百二十石零而流絕未捧之未入於査啓混入於停退者又爲一千四百石零大抵昨年本縣停退時存民之見停者不過爲三百二十石零其餘則皆壬癸以來流絕戶還之未捧而混停者如是而尙多餘數無所歸屬則遂至於縣報道啓而今之限五年分捧者卽停退餘穀耳彼賑貸者雖淹延歲月至令不報然其人固在尙可以促徵也彼吏奴鄕逋者雖典賣其田土售鬻其家私不能當十之一二然有其人則尙可以刑訊督納也有族戚則尙可以牽連旁及也至於兩廳貸流絕戶未捧則苟欲取償眞所謂無糆不飥當初兩廳創設本藉民力私立名號防補雜役而見今廳力蕩殘錢穀俱竭昔之防補者又將還責於民戶則豈有甔石餘貯可論於償貸乎惟有排戶分斂而已民還之未捧者考閱文簿探採事情則其苟且依俙可尋階梯者爲三百十石零而其餘一千五百餘石及混入於停退者一千四百石零則絕憑問之路無指徵之處其勢亦惟排戶分斂而已民逋之入於査啓者則雖蒙軫弊之恩特下分年之敎而五分一逐年排定每年當捧幾近四百包穀以此俵徵於四五百戶孱氓其力已不可勝任又以兩廳所貸及混入於停退者而增益之其數又將爲幾何公穀至重雖不敢遽議於闊狹而至於弊到極處爲民疾苦則恐不可不一例拘此或忽於安奠勞䘏之方也二曰軍丁虛額本縣軍額總計爲八百一名而自己庚以後絕戶日多虛伍日增昨年以前則一人而兼六七人之役者殆乎無人不然前道臣之啓請移送特蒙允可者爲三百八名而畢竟移送止於二百五名未知餘額一百三名則抑謂本縣事勢尙可以推移塡克乎若以爲搜括漏落之籍刷還移接之戶漸次抄出排比虛疊云則此實有不然者本縣民戶之流亡實自壬子以前而外邑籍總惟恐戶縮之爲罪則本縣之磨勘於前式者已摘發居窨之民分計同室之產僅能較比於前總矣豈有漏戶之可論乎且外邑軍丁之抄定於本邑者流散而至於莫知死活則固已矣若去而移接於隣境者去而知其方向者未嘗減免役名必皆往徵番布此例則列邑皆然本縣流民之刷還者其去也未嘗減役則其還也應役固自如設或有無役者介其間然亦不過雜頉應免之類尙可以擧論於抄定乎又若以爲虛伍之於本縣誠巨瘼也然今欲醫本縣之瘼而移其瘼於列邑未知爲可云則此亦有不然者湖西列邑除本縣外爲五十二州而大者萬戶小者亦不下數于戶其小且孱無與本縣比者若以一百三名分排俵散則不過邑二額耳以萬戶數千戶之邑當二名虛額而猶云不可以四五百戶積弊之小縣而獨當此一百三名之虛額則抑可以支持乎未移則番役當徵欲徵則隣族無憑而況有移額之成命持出祛瘼之聖意則亦宜劃卽區處無使本縣之民復見面里之侵苦也決矣大抵本縣民勢如經一劫如非大變通大釐革則莫可收拾而其切矜切急者則惟此軍還兩弊爲本縣許則凡倉簿虛留中兩廳貸六百五十石零流絕未捧中除依俙可以憑問者外一千五百十石零流絕未捧之混入於昨年停退者一千四百石零之莫可指徵者一竝蕩減虛額一百三名之留在本縣者卽爲移送然後始可以邑得以爲邑民得以爲民矣伏乞下臣疏于廟堂俾卽從長稟處且可興倉站船之自本縣獨當改槊者今年卽其年限也每當年限則例收錢四百兩於民戶輸送忠州而分排每戶戶殆一兩錢見今民邑凋弊無復餘地而猶且按例責納則情實可矜勢亦難行此亦限本縣完復間特許減免焉批以永之爲治昔稱名區豈獨形勝之擅也蕞縣無事倅雖劣不犯於有司而石徑菑畬秋熟無王稅民且樂其生近聞痼瘼萬其孔而千其端不啻若蝟毛蠶絲以爾曾從簪筆之列庶體朝家若保之心于其譴補必取是邑今見疏辭之消詳民逢蘇殘之機爾爲補刖之圖兩件事令道伯可除之實數可移之實額條列馳聞期於歲前決處可興站船退限事持賜準可一船有無無關於上流之轉運亦勿移定於他邑
정조 19년 · 강
命抄啓文臣七月朔親試今日爲之
정조 19년 · 목
以經術爲策題命在家製進
정조 19년 · 강
成均館以御製策題書進不謹儒生進士趙道宇等停擧出齋啓
정조 19년 · 목
是日親試將各頒御題于抄啓文臣使泮長分授居齋儒生書進成均館啓言今日抄啓文臣御題策問特命居齋儒生書進事體何等嚴重而其所書呈者麤寫亂草全不致愼士習之駭慢實是前所未有當該儒生等不可仍置進士趙道宇南鼎寬朴思臣朴僖進沈榮進韓錫倫趙奎采李禮曾生員車雲翼朴馨彬權中敏李復性朴燦玟尹行慶鄭遂麒李㷞李光輔一竝停擧當日黜齋
정조 19년 · 강
考下抄啓文臣八月朔課試試券
정조 19년 · 목
以士氣爲策略題副司果申絢副司正金處巖權知副正字黃基天洪樂浚副司果權晙司僕正崔光泰副司果金近淳副司正金履永俱三下同等
정조 19년 · 강
推承旨李勉兢仍命吏曹參判黃昇源待開門牌招
정조 19년 · 목
政院啓言吏曹判書沈煥之參判黃昇源牌不進推考傳旨今方捧入而開政命下之後如是違牌不卽擧行請竝更爲牌招敎以判書之混同出牌政院難免不審推考參判待開門更爲牌招
정조 19년 · 강
左議政兪彦鎬二十二度呈辭命安心調理
정조 19년 · 강
點下來丙辰年重試對擧別試武科初試及重試武科初試規矩
정조 19년 · 목
因兵曹重試對擧別試武科初試規矩望筒敎以依先朝丙辰年規矩落點例點下初試額數亦依舊例取二百人又因重試武科初試規矩望筒敎以依先朝丙辰規矩落點例點下初試額數亦依舊例取百人○重試對擧武科初試規矩鐵箭三矢百十步柳葉箭五矢百二十步一巡二中落點重試武科初試規矩鐵箭二矢百步騎蒭一次二中落點
정조 19년 · 강
汰禁漏兼敎授李聖弼仍命當該禁漏官李元常汰去後令攸司科治
정조 19년 · 목
禁漏官於罷漏後時刻不能知入有是命
정조 19년 · 강
廣州留守徐有隣以馬兵牙兵司哨釐整之數馳啓
정조 19년 · 목
該留守狀啓以爲本營出鎭時束伍軍七哨八百七十五名馬兵二哨二百五十名部牙兵二哨二百五十名親牙兵二哨二百名合軍一千五百七十五名減下事自備局別單啓下束伍軍七哨則以三營所屬各邑量宜裁減以作魚鱗哨制廣州一哨半楊州二哨半利川半哨驪州一哨半楊根半哨安城半哨減下馬兵則以廣州所在二哨減下至於部牙兵親牙兵則此是良六斗奴三斗之納米軍丁而六斗之納幾準十二斗三斗之納幾準六斗實係軍役中最冤苦之類則今此各二哨減額之命尤出於曲軫民隱之盛意宜令均蒙惠澤故部牙兵二哨則三十二哨內二十六哨各減八名六哨各減七名作爲四司四哨之制親牙兵二哨則就畿內所在十一屯內十屯各減十八名一屯減二十名以充二百名減下之數竝與平澤橫城原州洪川四屯而仍置十五屯三司五哨之制而原州洪川兩屯牙兵則哨官減下之後不可無將領之任差出鄕哨官如當聚點操鍊之時則領軍赴操之意發關知委於兩邑毋論束伍與馬兵牙兵畿內所減軍額至於一千五百餘名之多各該守令若能奉承德意殫誠擧行則庶可使團束之兵無一虛伍納米之軍快得紓力故竝以此嚴飭分付俾有對揚之實效束伍馬兵部牙兵司哨之制釐整之數後錄○前營將利川府使所屬束伍軍四司各五哨合二十哨四把下內前司廣州五哨一把下左司廣州五哨一把下右司廣州二哨一把下砥平二哨廣州六十二名利川六十三名後司利川五哨一把下左部別將所屬牙兵四司各四哨內前司楊州四哨一把下左司廣州四哨一把下右司陽智二哨一把下廣州一哨龍仁一哨後司抱川一哨一把下楊根一哨加平一哨永平一哨馬兵左哨利川右哨楊州中營將楊州牧使所屬束伍軍四司各五哨內前司楊州五哨一把下左司楊州五哨一把下右司楊州三哨一把下楊根一哨楊州六十三名楊根六十二名後司抱川二哨一把下永平一哨加平一哨楊根一哨右部別將所屬牙兵四司各四哨內前司驪州二哨一把下利川二哨左司陰竹二哨一把下竹山二哨右司安城三哨一把下竹山一哨後司振威二哨一把下陽城二哨馬兵左哨竹山右哨驪州後營將竹山府使所屬束伍軍四司各五哨合二十哨四把下內前司驪州五哨一把下左司陰竹二哨一把下驪州一哨陽城二哨右司竹山二哨一把下陰竹一哨陽智一哨陽城一哨後司安城四哨一把下驪州六十三名安城六十二名親牙兵三司各五哨合十五哨內左司廣州一哨果川一哨龍仁三哨中司洪川一哨原州一哨廣州一哨橫城一哨平澤一哨右司砥平一哨永平一哨龍仁一哨利川一哨陽智一哨
정조 19년 · 강
命廣州判官李始源仍任直閣仍命內閣貶坐待直閣上來後爲之廣州判官之代以蔭官中可合久任者差送
정조 19년 · 목
敎曰聞一提學微稟貶坐以直閣待敎之不備將不得設行云南城新除專藉地望於設初而四萬包軍餉幾皆盡捧亦賴於此旣難久住府治則往來徒爲民弊廣州判官李始源外任改差仍任直閣限開拆前捧還後上來肅命貶坐依此觀勢爲之事令內閣知悉又敎曰廣州判官以交差定式於出鎭節目蔭官有履歷聲績可合久任者待判堂赴政亦依定式啓請差出舊判官捧糴上來後卽爲辭朝事分付
정조 19년 · 강
遞承旨李晉秀李勉兢以林濟遠金祖淳代之前望也
정조 19년 · 목
晉秀勉兢不爲仕進也
정조 19년 · 강
罷吏曹參議尹行恁職以李勉兢代之尋遞以朴宗甲代之竝前望也
정조 19년 · 목
行恁違召依承傳罷職○敎曰吏曹參議前望單子入之待下批牌招同參政事以勉兢批下○敎曰吏曹參議李勉兢聞有實病承旨不爲仕進云許遞前望單子入之待下批牌招察任以宗甲批下
정조 19년 · 강
左議政兪彦鎬二十三度呈辭命安心調理
정조 19년 · 목
以洪樂游爲副修撰
정조 19년 · 강
命齎咨官卞復圭加刑一次勿限年充定中江把防軍重推平安監司金載瓉
정조 19년 · 목
該監司狀啓以爲憲書齎咨官卞復圭捉來嚴刑究問則所供以爲九月初七日渡江二十九日到燕京十月初一日受出憲書固當卽爲起程而皇曆咨官三十日留館自是事例故無路往發萬分焦悶期於晦前必爲復路以皇太子册封禮部擧行極其浩繁始於十一月初三日出付回咨帶去鳳城章京遘癘濱死章京未發則護送無人不許發程故不得已待其回甦乃於初七日自燕京發行發行第十八日到栅先來則與渠同日偕發發行第十四日到栅二十四日逢見發捕灣校仍爲同入鳳城以卽日出去之意屢乞城將則城將以爲無咨官而獨自搜檢元無其例今此新皇帝初政若以此爲罪則兩國生事將至何境終不許出且以甲軍把守栅內實無脫身之路至欲爲逃走出來之計而更思之則若以咨官逃去或至於彼我國生梗則渠之罪尢無所逭故萬不得已抑情留住凡爲十日前後罪犯節節罔赦云卞復圭納供專事漫漶而其間隱情終不直告究厥情狀尢萬萬痛駭仍爲嚴囚於營獄義州府訓導李惠廸譯學李光鼎將校文仁章各嚴棍二十度懲礪放送敎以苟欲發明何患無辭敢以彼我國生梗云云萌心發口於發明之際渠之所爲尢甚痛惡加刑一次鳳城相望地中江勿限年充定把防軍勿揀赦前雖以道伯言之若有威令無倫之語豈出於囚供之口乎當該道臣從重推考事令廟堂嚴飭行會
정조 20년 · 강
召見大臣備堂及藥院提調于熙政堂
정조 20년 · 목
予曰日寒如此麥事如何云耶右議政尹蓍東曰前冬無雪不至爲害云而春寒此酷不無傷麥之慮矣予曰卿之大拜後諸宰皆往見乎蓍東曰多未及見矣予曰以予否德大臣亦不能及於古人而體貌則不可不尊大臣尊然後朝廷尊前此屢提而尙不往見云誠爲寒心蓍東曰緣臣望實無素不足取重故也予曰卿家老人筋力凡節反勝於卿云然否向有輸送者蓋出於惠養之意也蓍東曰恩出尋常闔門感祝無路叩謝欲爲謝箋亦所不敢矣予曰領相綾恩君進箋日卿亦同爲之好矣
정조 20년 · 강
以李柱國爲舟師大將
정조 20년 · 목
命舟師大將望筒落點勿施更爲入之以柱國批下仍命園幸時待駕渡涉後待信箭以西班陪從還宮前期一日先詣舟橋
정조 20년 · 강
命薪智島鎭虛留還穀蕩滌其中當捧者待秋準捧
정조 20년 · 목
右議政尹蓍東啓言因湖南前監司李書九狀啓薪智島虛留各穀分排年限準捧後狀聞之意覆啓行會卽見全羅監司徐鼎修狀啓則枚擧康津縣監李勉輝牒呈以爲該島以海隅殘鎭積逋成痼流亡絕戶都是鬼錄今若排定年限責令徵捧則一鎭騷擾弊將無窮可捧米租五百七石昨年旣已停退則今年亦當依他新還例仍停待明秋準捧其餘各穀一千三百二十八石零果爲指徵無處有難强令徵督請令廟堂稟旨分付矣今此薪智島鎭還事屢經狀聞與本司往復而彈丸小島民戶無多一千三百二十八石穀物皆成鬼錄徵出無路云則與其徒致繹騷終無實效而又有校吏弄奸之弊無寧趁早變通以示朝家懷保之惠而當捧米租五百七石則依新還例仍停待秋準捧事請竝依狀請施行敎以事情旣如此不可無闊狹依卿所奏蕩滌
정조 20년 · 강
命廣州留守兵符更以廣州留守兼守禦使書塡以所佩廣州府書塡之符移給該判官
정조 20년 · 목
右議政尹蓍東啓言廣州留守徐有隣狀啓以爲守禦營軍政管轄不止廣州一府而所佩兵符只以廣州府三字書塡者有違格例更以廣州留守兼守禦使書塡造成後右一隻依例頒下本州判官所帶守禦從事官今旣減下利川前營將之任才已移定將兵之官不可無符驗而幸行駕過本州時斥堠伏兵調發自有合符節次則今此廣州府書塡之符在判官誠爲襯當以此頒給於判官處大內所藏左一隻置簿以廣州府判官政修正本府所上左一隻合驗造成竝令頒下事請令廟堂稟旨分付矣今此兵符事陳啓果如該守臣所論請竝依狀請施行從之
정조 20년 · 강
命京畿及三南兩西水陸操合操巡操巡歷巡點竝姑停止北關之合操巡操南關之習操聚點關東之合操勸別武都試依例設行仍飭各道官鎭門聚點形止亦爲狀聞
정조 20년 · 목
右議政尹蓍東啓言總戎使徐龍輔水原留守趙心泰江華留守金履翼開城留守李冕膺廣州留守徐有隣前統禦使鄭昌順永宗防禦使吳載衡慶尙左兵使李潤謙忠淸兵使金明遇黃海兵使李海愚平安兵使申應周江原監司李秉鼎前南兵使李格前北兵使李源春操取稟狀啓以爲今春水陸操合操巡操及巡歷巡點聚點何以爲之事請令廟堂稟旨分付勸別武都試依例設行爲辭矣詰戎重政停廢可悶而昨年京畿嶺南湖南諸道年事未免穴農湖西則又當荐歉民勢姑未穌完兩西則勅行又當前此時軍兵裹糧遠赴之弊在所當念今春水陸操合操巡操及巡歷巡點竝姑停止停操之年官鎭門聚點自是應行之事各別申飭擧行俾有實效至於東北兩道則昨秋穡事俱爲豐登北關之合操巡操南關之習操及不行操處聚點關東之合操勸別武都試依例設行行操處巡點不必疊行已有年前特敎此則停止事竝爲分付未及狀請之處一體停操之意知委而卽見兵曹草記則以爲此後諸道官鎭門聚點時形止一體狀聞事請令廟堂稟旨分付矣聚點卽詰戎之一政而戎政所關事體甚重此後則官鎭門聚點形止一體狀聞之意請定式分付從之
정조 20년 · 강
加闢慈城界四五十里以處流民仍以邑鎭間設置之方令該道臣條列狀聞
정조 20년 · 목
右議政尹蓍東啓言頃因厚州事江界府慈城界漸次墾闢事論理狀聞之意筵稟行會矣卽見平安監司金載瓉狀啓則枚擧江界府使李仁秀牒報以爲自明年慈城洞口限以四五十里許民入居則不出數年可以成村沿江以上人烟相接雞犬相聞則便成藩屛可藉捍衛通計十數年間萬金之費千丁之勞不期罷而自罷江邊旣實則四五百里蔘場不期護而自護當其流民入來之時按名考籍或有渭楚之人査出刷還而名不錄案者不過是朝東暮西不奠厥居者在渭楚留之無益失之無惜而歸諸新闢仍爲版籍中良民此是固邊圉濟貧窮一擧兩得者蓋四郡復設之論各持甲乙俱無定見而至於沿江限五六十里加闢之說不待邑報民言可保其有利無害鴨綠上流橫絕兩界若使一隊民戶遵江入居則外作藩蘺內爲防守而固圉之道必勝於十鎭殘卒民居所在之處無論從某至某入防可除也潛越可禁也採蔘之政必勝於前日也及此許入無容更議而以百餘里之地加倍許闢則荷擔之民勢必騷然竝起依該府使所論先立科條嚴加約束則可防是弊亦無後慮令廟堂稟處矣該道臣狀請旣如此馬馬海土兵李汝節手本繼又報來以慈城界道里遠近土地沃瘠容人多少之論列亦不外於道啓辭意矣聞風入去栖遑先所去留兩難者爲一千八百餘戶之多而狀請中當闢土地可容一千三百餘戶則雖有人多地狹之慮而爲先許令耕墾恐合事宜民人入處竝前後爲二千五百餘戶其外又有未占土地之剩戶五百餘數合爲三千七十餘戶皆是四方烏合之類實有難馴之慮而去本府爲一百八十里之遠隔以兩大嶺實難管攝恐當別置官長或移設鎭堡以爲控制之方此則請分付道臣與本府爛漫商確邑鎭間設置當否條列狀聞後稟處從之
정조 20년 · 강
命原州判官李協聖論罪一款姑爲安徐
정조 20년 · 목
右議政尹蓍東啓言頃因江原監司李秉鼎狀啓原州逋欠穀二萬四千三百一石準數畢捧後報來之意覆啓行會矣卽見該監司狀啓則枚擧原州判官李協聖牒呈以爲本州逋欠各穀所捧爲七千八百八十二石未捧爲一萬七千一百三十六石無論吏逋民逋目今形勢殆同弩末更無督徵之路姑待秋成更爲督捧云矣本牧今年年事可謂稍稔而虛欠之未捧至於此多故準捧事申飭者此也而今又枚擧數爻論列事勢者似出於萬不獲已而然今姑依狀請施行原州判官李協聖論罪亦竝姑爲安徐從之
정조 20년 · 강
命沈儀之事及其外可合洗草者一例洗草金吾堂上前望入之待下批牌招仍命右議政尹蓍東面傳筵敎擧行後使之草記
정조 20년 · 목
右議政尹蓍東啓言臣向日筵奏之後退而聞之則沈儀之事尙在金吾文案云此亦當一例洗草矣敎以前奏事文案雖不在無論此事他事似此可合洗草者若或有之一體爲之禁府堂上中舟橋進去衆所共知情病人竝許遞前望單子入之待下批牌招察任待其入來卿面傳筵敎擧行後使之草記
정조 20년 · 강
命嶺南沿邑牟還有裕處劃送戶曹俾補勅需
정조 20년 · 목
戶曹判書李時秀啓言昨冬勅需區劃時咸安牟還三萬石劃給本曹事自廟堂稟旨分付矣卽見慶尙監司李泰永報備局辭緣則該郡還牟五萬餘石今減爲二萬七千石三萬石之數無以措劃云就本道沿海諸邑牟還多爲弊處準此數從便分排劃送臣曹似爲合宜請下詢大臣處之詢于大臣右議政尹蓍東曰戶判旣以勅需補用爲請則咸安牟還雖不準此數本道他沿邑牟還有裕處從便劃送之意更爲分付似好矣從之
정조 20년 · 강
命秋曹輕囚許令曹外保授嚴禁其侵困之弊
정조 20년 · 목
刑曹判書李在學啓言本曹拘留間毀撤之命實出於恤民之聖念不勝欽仰萬萬第於決訟之際多有掣肘之端今若不問罪犯輕重竝付典獄則反恐爲弊又若全釋則無以戢奸曹內保授旣承下敎雖不敢擧論而至於曹門外近處保授則與曹內有異矣從之敎以曹內保授則久當又爲拘留拘留久則又當爲如前法外之奸弊決不可一毫闊狹於其間但輕罪之囚之典獄反涉爲弊此所以曹外保授一條路不得不許施曹外則雖久決無枷械侵困之習而雖不枷械若或別般侵困其罪淨於曾前拘留間襲謬時肆虐以此擧條一體書揭
정조 20년 · 강
命前訓將徐有大駐接弘化門外朝房時所領旗鼓前排令留陣留營營門定送
정조 20년 · 목
兵曹判書李得臣啓言前訓鍊大將徐有大率訓局軍一哨弘化門外朝房駐接而所領旗鼓前排依昨年例令留陣留營營門量宜定送之意請分付從之
정조 20년 · 강
命禁將李敬懋兼察訓鍊都監軍兵及左邊捕將
정조 20년 · 목
兵曹判書李得臣啓言訓鍊大將李柱國舟師大將受點矣訓鍊都監軍兵何大將率領留陣乎敎以以禁將兼察代領臨時令政院牌招聽傳敎又啓言訓鍊大將李柱國左邊捕將兼察事曾有下敎而今以舟師大將擧行後隨駕矣捕將兼察之任何以爲之乎敎以兼訓將兼察令政院臨時牌招聽傳敎
정조 20년 · 강
命園幸時總廳標下津頭解嚴中軍率前排領付都監陣後權退還宮時準此例
정조 20년 · 목
總戎使徐龍輔啓言今此園幸時大駕渡露梁津後先後廂軍兵中軍代領領付都監陣還宮時待信箭領率出來事旣承下敎還宮前本廳中軍及標下軍無歸屬處何以爲之乎敎曰總戎廳標下則津頭解嚴中軍只率前排領付都監陣後權退還宮時準此例
정조 20년 · 강
大司諫徐美修上疏賜批
정조 20년 · 목
疏略曰臣於年前忝叨館職矇然隨參於首僚之啓不覺自陷於背正之科儒賢至於疏引大臣三司相繼峻攻自是以後凡於言議淸顯之地便成鐵限正朝候班歲首動駕俱不得晏然進參義分蔑如悚蹙深切且於前諫長尹行元問啓之語又有所不安者臣之疏請緘問槪欲務歸明核而忱誠未孚批旨靳許臣方愧訟迺因僚臺之發啓始有問啓之成命柳師文之逆與不逆府院啓之停與不停謂當因此而決末矣今其爲說初不別白泛稱傳聞至以虛實相蒙的然不知等語顯加詆斥噫尋常彈劾猶當審愼況此師文罪案是何等窮凶絕悖覆載之所難容而彼臺臣旣激忠憤首先聲討則其傳之者之非妄聽之者之非虛而今乃全役眞的之證據有若傳說之泛聽者然何其糊塗窘遁之若是而反斥以虛實相蒙耶又若的知不然云云何其說之容易也果使臣的知其不然則固當卽地停啓仍請反坐而惟其不能的知也故仰請一問而決之者此也雖以都歸白脫爲敎而本事尙在然疑停啓固非可論其所譏斥亦旣深緊則顧何敢更有參涉於其間哉賓對有命召牌儼臨而自來情地旣甚恧蹙目下私義又難冒進更此申籲伏乞亟命鐫削臣於近日事又有不容泯默者敢此附陳月前端揆之初筵建白惓惓於明義錄義理克闡君臣之大綱溯論亂逆之源委使極天際地之一部春秋發所未發明而益明昭揭先朝精一之傳授仰贊聖上嚴正之秉執是誠靖世道一民志之大頭腦而至若韓鍮雪冤之請卽明義中一事也詡一介之辦死洩廿載之幽鬱而惟我殿下特許從施在廷臣僚孰不莊誦而一世之人顒俟具書之頒下庶將瞭然於事實仄聽多日竟不頒示喉院擧行實莫曉其故也誠如憲疏之批自上使之勿頒則大臣囚吏之後始欲出頒者然者又何故也是知當初掩置之失專在喉院而自上勿頒之敎下於末梢也噫大僚筵曰雖係閑漫訏謨猶不當任意存拔況此事所關何等重大而若是咨且使公議鼎沸衆口喧騰金吾文案之有無不須論也其乖體例而關後弊誠大矣臣謂當該承宣捧現告亟施譴罷之典伊日擧條卽令頒布以解中外之惑焉批以日前憲批略言之豈有當該承宣乎勿論如此如彼亦何敢煩瀆者乎爾其勿辭察職
정조 20년 · 강
左參贊沈頤之上疏賜例批
정조 20년 · 목
疏略曰臣於前大司諫尹行元問啓對辭有不容泯默者玆敢略陳事實臣於壬子季夏待罪秋官也有曹囚李光泰者聞是柳師文姻婭而同年四月重臣洪檍判曹時以行止閃忽爲世指目捉來拘囚而滯囚多日出場無期乃於七月間果爲施刑島配蓋以其欲爲究竟而不可全釋故也若其罪狀則前堂初無一番推覈未有文案可按故臣亦依前置之末乃發配伊時事不過如斯而已苟使厥囚爲親聽凶言之參證果如諫長所云云則是豈一秋堂所可遽爾酌決亦豈不一番究覈施以刑配而止者乎諫臣之認爲一般聽聞恐或未諳其事狀而然耶玆事顚末實有關於師文之證援虛實不敢不短章仰陳以備裁處
정조 20년 · 강
承旨李肇源上疏賜批仍命遞差